Správa o plnení úloh 
vyplývajúcich z Koncepcie boja proti extrémizmu za rok 2006

Koncepcia boja proti extrémizmu (ďalej len „koncepcia“) je prvým uceleným dokumentom týkajúcim sa tejto problematiky. Má dlhodobý charakter, koncepčne upravuje činnosť orgánov štátnej správy v období rokov 2006 - 2010. Účelom koncepcie bolo vytvoriť systém opatrení na zjednotenie postupu zainteresovaných subjektov a koordináciu ich činnosti. 
Správa o plnení úloh vyplývajúcich z koncepcie sa predkladá po prvýkrát. Je potrebné uviesť, že termíny plnenia niektorých opatrení boli nereálne už v čase jej schválenia uznesením vlády Slovenskej republiky č. 368/2006. Uvedená situácia bola dôsledkom skutočnosti, že hoci materiál bol predložený na rokovanie vlády v stanovenom termíne, t. j. do 31. decembra 2005, zaradený na rokovanie bol až dňa 3. mája 2006. Tento viac ako štvormesačný časový sklz objektívne znemožnil dodržanie niektorých termínov  plnenia určených na rok 2006.
Správa obsahuje vyhodnotenie plnenia opatrení uvedených v 5. časti koncepcie. Viaceré opatrenia majú trvalý charakter a plnia sa priebežne. Pri nich sa vyhodnocovala činnosť zainteresovaných subjektov za obdobie roku 2006. Konkrétny spôsob plnenia jednotlivých opatrení je uvedený v ďalšej časti materiálu. 
Opatrenia plnili ministerstvá a ostatné ústredné orgány štátnej správy v hodnotenom období nasledovne:

Ústredný orgán štátnej správy gestor opatrenia

Počet
opatrení

Splnené/čiastočne splnené

Nesplnené

Plnené
v ďalšom období

1.	Dosiahnuť  efektívne využívanie platnej legislatívy  v  praxi  a  doplniť  ju  tak, aby vytvorila priaznivé prostredie a poskytla vhodné nástroje na rýchle a účinné riešenie
Ministerstvo vnútra SR | 5 | 4/1 | - | -

2.	
Predchádzať vzniku násilia a akejkoľvek situácii, ktorá prispieva k vzniku a tolerancii násilia – prevencia

Ministerstvo vnútra SR | 4 | 4/0 | - | -
Ministerstvo školstva SR | 1 | 1/0 | - | -
Ministerstvo kultúry SR | 1 | 1/0 | - | -
3.	Zefektívniť spoluprácu so subjektmi zúčastnenými na riešení čiastkových otázok boja proti extrémizmu
Ministerstvo vnútra SR | 4 | 3/0 | - | 1
Ministerstvo kultúry SR | 1 | 1/0 | - | -
4.	Skvalitniť a zefektívniť prácu výkonných útvarov- represia
Ministerstvo vnútra SR | 6 | 2/0 | 1 | 3
5.	Vytvoriť dostatočnú poznatkovú bázu o rôznych aspektoch násilia s prvkami extrémizmu
Ministerstvo vnútra SR | 3 | 2/1 | - | -
Ministerstvo školstva SR | 1 | 1/0 | - | -
Ministerstvo kultúry SR | 1 | 1/0 | - | -
Spolu: | 27 | 20/2 | 1 | 4

Z celkového počtu 27 opatrení bolo splnených 19, čiastočne splnené 2, nesplnené 1 a 5 opatrení bude plnených v ďalšom období.
Úrad vlády Slovenskej republiky realizuje Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov   2006 - 2008 (ďalej len „akčný plán“) schválený  uznesením  vlády   Slovenskej   republiky č. 287/2006. Vyhodnotenie a dodatok k tomuto akčnému plánu boli schválené uznesením vlády Slovenskej republiky č. 157/2007. Podrobná komparácia týchto materiálov ukázala, že oba ukladajú identické úlohy, resp. opatrenia. V záujme odstránenia zisteného duplicitného ukladania a vyhodnocovania úloh, resp. opatrení vyplývajúcich z dvoch uznesení vlády Slovenskej republiky sa navrhuje, aby opatrenia koncepcie (č. 1; 1.1; 1.2; 1.3; 1.4; 1.5; 2.3; 2.4; 2.5; 3; 3.3; 3.4; 3.5; 4.2; 4.3; 4.4; a 4.6) obsahovo identické s úlohami z akčného plánu (č. 1; 1.1. až 1.5; 3; 3.A; a 7) boli  v nasledujúcom  období  realizované a vyhodnocované iba prostredníctvom akčného plánu. V súvislosti s tým bol spracovaný návrh aktualizácie opatrení koncepcie boja proti extrémizmu na obdobie rokov 2007 - 2010 (časť 6. predkladaného materiálu), v ktorom boli príslušné opatrenia preformulované. 

Vyhodnotenie plnenia jednotlivých opatrení vyplývajúcich z koncepcie za rok 2006

Opatrenia obsiahnuté v koncepcii boli plnené nasledovne:
1. Dosiahnuť efektívne využívanie platnej legislatívy v praxi a doplniť ju tak, aby vytvorila  
priaznivé prostredie a poskytla vhodné nástroje na rýchle a účinné riešenie
1.1.	Vypracovať návrh zákona o boji proti extrémizmu.				
T: 09/2006				                                 Z: MV SR                    S: MS SR, GP SR
Dňa 20. septembra 2006 bol predložený návrh legislatívneho zámeru zákona o boji proti terorizmu a extrémizmu do medzirezortného pripomienkového konania. Vzhľadom na rozsah a závažnosť pripomienok vznikla potreba iniciovať rozporové konania a následné druhé medzirezortné pripomienkové konanie, ktoré je naplánované na prvý polrok 2007.
Záver: Opatrenie bolo splnené čiastočne.  
1.2.	Podieľať sa na zdokonaľovaní súvisiacej legislatívy s cieľom komplexne riešiť problematiku extrémizmu.	
T: 2006 – 2010                                                        Z: MV SR, GP SR                                 S:MS SR
Ministerstvo vnútra Slovenskej republiky (ďalej len „ministerstvo vnútra“) zanalyzovalo platnú právnu úpravu týkajúcu sa extrémizmu najmä:
-	zákon č. 300/2005 Z. z. Trestný zákon v znení neskorších predpisov,
-	zákon č. 301/2005 Z. z. Trestný poriadok v znení neskorších predpisov,
-	zákon č. 171/1993 Z. z. o Policajnom zbore v znení neskorších predpisov,
-	zákon č. 83/1990 Zb. o združovaní občanov v znení neskorších predpisov,
-	zákon č. 308/1991 Zb. o slobode náboženskej viery a postavení cirkví a náboženských spoločností v znení zákona č. 394/2000 Z. z.,
-	zákon č. 215/2006 Z . z. o odškodňovaní osôb poškodených násilnými trestnými činmi.

Výsledky tejto analýzy boli využité pri spracovaní návrhu legislatívneho zámeru zákona o boji proti terorizmu a extrémizmu.
Záver: Opatrenie sa plní.  
1.3.	Monitorovať a vyhodnocovať využívanie platnej legislatívy s  ohľadom na zefektívnenie 
možnosti poskytnutia ochrany obetiam.
 T: 2006 – 2010                                                             Z: MV SR, GP SR                          S:  MS SR
S cieľom komplexného zefektívnenia možnosti poskytnutia ochrany obetiam extrémizmu bol     15. marca 2006 prijatý zákon č. 215/2006 Z. z. o odškodňovaní osôb poškodených násilnými trestnými činmi, ktorý transponoval do slovenského právneho poriadku smernicu Rady Európskej únie 2004/80/ES z 29. apríla 2004 o náhradách obetiam trestnej činnosti. Minister spravodlivosti Slovenskej republiky v decembri 2006 podpísal Európsky dohovor o odškodňovaní obetí násilných trestných činov z roku 1983, ktorý bude podľa predpokladov ratifikovaný a vstúpi        do platnosti pre Slovenskú republiku už v roku 2007 po novelizácii zákona č. 215/2006 Z. z. o odškodňovaní osôb poškodených násilnými trestnými činmi.
Záver: Opatrenie sa plní.  
1.4.	Zabezpečiť dôsledný trestnoprávny postih páchateľov trestných činov súvisiacich s extrémizmom.		
T: 2006 – 2010                                                                            Z: MV SR                          S: GP SR
V Slovenskej republike bolo za rok 2006 v policajných štatistikách evidovaných 188 trestných činov, ktorých spáchanie bolo motivované rasovou, národnostnou alebo inou obdobnou neznášanlivosťou. Z uvedeného počtu bolo objasnených 107 trestných činov a trestne stíhaných celkom  148 osôb. 
Voči otvoreným prejavom trestnej činnosti súvisiacej s extrémizmom vykonal Policajný zbor (ďalej len „PZ“) viacero ofenzívnych opatrení, najčastejšie formou policajných akcií zameraných na potláčanie prejavov extrémizmu. Celkovo bolo uskutočnených 119 preventívno-bezpečnostných akcií, zameraných na kontrolu záujmových objektov a osôb. Počas nich bolo zistených 11 podozrení z trestnej činnosti s prvkami extrémizmu a 4 priestupky.
Záver: Opatrenie sa plní.
1.5.	V rámci vzdelávania a preškoľovania  policajtov, prokurátorov a sudcov sa venovať   komplexne problematike extrémizmu.	
 T: 2006 – 2010                                                                                          Z: MV SR, GP SR, MS SR
Akadémia PZ zapracovala do ročného plánu na akademický rok 2006/2007 úlohy zamerané na:
-	organizovanie a výkon zdokonaľovacích kurzov pre určených príslušníkov PZ,
-	zabezpečenie školení vybraných príslušníkov PZ na tému odhaľovanie, objasňovanie a dokumentovanie trestnej činnosti motivovanej rasovou, národnostnou a inou neznášanlivosťou alebo páchanou priaznivcami extrémistických skupín, 
-	zdokonaľovanie systému vzdelávania príslušníkov PZ v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie, 
-	nové formy, metódy a prostriedky prevencie zapracovaním nových poznatkov do učebných osnov, 
-	začatie výskumnej činnosti problematiky extrémizmu, 
-	vytváranie predpokladov na kooperáciu a výmenu informácií  medzi praxou a výskumnou sférou, 
-	organizovanie vedeckých konferencií a seminárov k problematike extrémizmu a publikáciu výstupov v odborných zborníkoch a následne ich distribúciu pre odbornú prax.

Príslušné pracoviská po rozpracovaní na vlastné podmienky budú v rokoch 2007 až 2010 zabezpečovať ich plnenie.
Problematikou extrémizmu sa komplexnejšie začala zaoberať Katedra kriminológie Akadémie PZ v rámci výučby predmetu kriminológia. Konkrétne ide o tému „Trestná činnosť páchaná minoritami a cudzincami a páchaná na nich“. Počas výučby sa využívajú policajné štatistiky viacerých krajín Európskej únie. Katedra kriminálnej polície Akadémie PZ v rámci výučby predmetu teória a prax riadenia kriminálnej polície venuje zvýšenú pozornosť problematike extrémizmu a rasovo motivovanej trestnej činnosti a vypísala viaceré témy diplomových prác k problematike extrémizmu.
Katedra vyšetrovania Akadémie PZ začala v roku 2006 s prípravou materiálov na  skriptá na tému „Metodika odhaľovania a vyšetrovania prejavov extrémizmu ako protiprávnych konaní motivovaných rasizmom, xenofóbiou a inými prejavmi neznášanlivosti“.
Prezídium PZ v súvislosti so zmenami v právnej úprave spracovalo v júni 2006 novelizáciu pomôcky „Metodika odhaľovania, objasňovania a dokumentovania trestnej činnosti motivovanej rasovou, národnostnou a inou neznášanlivosťou alebo páchanej priaznivcami extrémistickými skupín“ pod názvom „Metodika k problematike extrémizmu“. Jej úlohou je pomôcť policajtom na všetkých úrovniach, aby mohli poskytnúť obeti čo najväčšiu podporu, aby náležite zaobchádzali s podozrivými osobami a spoločne s ďalšími inštitúciami sa snažili zabrániť takýmto incidentom v budúcnosti. 
S cieľom vzdelávania v trestných veciach, Justičná akadémia zriadená ako vzdelávacia inštitúcia s celoštátnou pôsobnosťou pre rezort ministerstva spravodlivosti a Generálnej prokuratúry Slovenskej republiky, v spolupráci s lektormi z Generálnej prokuratúry Slovenskej republiky usporadúva semináre pre sudcov a prokurátorov .
Zbor väzenskej a justičnej stráže sa v rámci prijatých preventívno-bezpečnostných opatrení uvedených v jeho programových dokumentoch venuje predchádzaniu, odhaľovaniu                    a aj objasňovaniu všetkých druhov nedovolenej a trestnej činnosti obvinených a odsúdených, ktoré prichádzajú do úvahy v podmienkach výkonu väzby a výkonu trestu odňatia slobody. V tejto súvislosti je pozornosť venovaná aj ďalšiemu vzdelávaniu (školenia, semináre a pod.) príslušníkov a zamestnancov zboru.
Záver: Opatrenie sa plní.
2. 	Predchádzať vzniku násilia a akejkoľvek situácii, ktorá prispieva k vzniku a tolerancii násilia - prevencia
2.1. 	Analyzovať a monitorovať výchovno-vzdelávacie postupy a výchovno-vzdelávacie zariadenia  
s ohľadom na výskyt možných zdrojov extrémistickej ideológie.	
 T: 2006 – 2010                                                                 Z: MŠ SR                                  S: MV SR
Priebežnú analýzu a monitorovanie výchovno-vzdelávacích postupov a  školských výchovno-vzdelávacích zariadení s ohľadom na výskyt možných zdrojov extrémistickej ideológie vykonáva Štátna školská inšpekcia.
Ministerstvo školstva Slovenskej republiky (ďalej len „ministerstvo školstva“)  vydalo metodické  usmernenie k prevencii a riešeniu šikanovania žiakov v  školách a  školských zariadeniach, ktoré je v platnosti od 1. apríla 2006 (ďalej len „usmernenie“). Základným preventívnym opatrením školy je  v zmysle usmernenia osvojiť si základný princíp „Sme škola, kde sa šikanovanie netoleruje v žiadnych podobách !“
Usmernenie kladie dôraz na potrebu oboznámenia všetkých žiakov, zamestnancov škôl a školských zariadení, školských inšpektorov a rodičovskej verejnosti s podstatou, formami a nebezpečnými dôsledkami šikanovania ako antisociálneho správania jednotlivcov i  skupín. Zvlášť nebezpečná je tendencia podceňovať počiatočné prejavy šikanovania. Za systémové aktivity školy v oblasti prevencie šikanovania a agresivity zodpovedajú riaditelia škôl.
Usmernenie odporúča  aj metódy  riešenia  konkrétnych prípadov šikanovania a ďalšie náležitosti postupu a spolupráce s rodičmi žiakov a s ďalšími inštitúciami. 
Na podporu rôznorodosti, inklúzie a participácie v spoločnosti v súlade s celoeurópskou mládežníckou kampaňou proti rasizmu, xenofóbii, antisemitizmu a intolerancie v Slovenskej republike prebieha v rokoch 2006-2007 kampaň Rady Európy pod názvom  „Každý iný – všetci rovní“ („All different – All equal“). Jej cieľom je podpora a vytvorenie podmienok pre mladých ľudí na ich participáciu pri tvorbe mierovej spoločnosti, zapojenie čo najväčšieho počtu mladých ľudí so špeciálnym dôrazom na obete diskriminácie a zapojenie škôl. V roku 2006 medzi hlavné priority kampane na národnej úrovni patrilo zvýšenie záujmu mládeže o rešpektovanie ľudských práv a základných slobôd, sebaúctu, rešpektovanie ľudskej dôstojnosti, porozumenie pre kultúrnu rôznorodosť vo vzťahu k rôznym národným, etnickým, náboženským, jazykovým a iným menšinám. 
Podľa dokumentov vydaných Organizáciou Spojených národov (ďalej len „OSN“) v súvislosti s Dekádou výchovy k ľudským právam je Koncepcia výchovy k ľudským právam celospoločenskou záležitosťou. Ako súčasť realizácie Dekády OSN v Slovenskej republike ministerstvo školstva v roku 2005 vypracovalo Národný plán výchovy k ľudským právam na roky 2005 - 2014 (ďalej len „národný plán výchovy“). Gestorom jeho realizácie je Štátny pedagogický ústav, ktorý je zároveň koordinátorom plnenia úloh realizovaných v spolupráci s Metodicko-pedagogickými centrami v Slovenskej republike, Výskumným ústavom detskej psychológie         a patopsychológie, Štátnou školskou inšpekciou, Ústavom informácii a prognóz školstva, Štátnym inštitútom odborného vzdelávania a mimovládnymi organizáciami, ktoré sa podieľali na jeho tvorbe. Špecifickou úlohou v rámci národného plánu výchovy je oblasť práv národnostných menšín a formovanie vzťahu a postojov k národnostným menšinám žijúcich v Slovenskej republike. Národný plán výchovy sa zameriava najmä na výchovu k tolerancii a k odbúravaniu predsudkov, ako aj formovanie vzťahu príslušníkov národnostných menšín k majoritnému národu a zodpovednosti za svoju integráciu do širšieho národného spoločenstva. Veľmi dôležitá              je multikultúrna výchova v oblasti informovania o histórii a kultúre a špecifických právach národnostných menšín žijúcich na území Slovenskej republiky. Rovnako aj v oblasti vštepovania občianskych hodnôt potrebných k multikulturalite a utváranie pozitívnych multikultúrnych postojov pri súčasnom pestovaní vlastnej národnej a národnostnej identity.
Záver: Opatrenie sa plní.  
2.2. Nájsť vhodné formy spolupráce s registrovanými cirkvami a náboženskými spoločnosťami v rámci prevencie intolerancie, rasizmu a xenofóbie medzi mládežou. 
 T: 2006 – 2010                      Z: MK SR, MV SR    S: registrované cirkvi a náboženské spoločnosti
Ministerstvo kultúry Slovenskej republiky (ďalej len „ministerstvo kultúry“) spolupracuje s predstaviteľmi cirkví a náboženských spoločností. Na pravidelných stretnutiach priebežne informuje o aktuálnom vývoji ponímania náboženského extrémizmu v domácom aj európskom kontexte so zdôraznením špecifík Európskej únie. Ministerstvo kultúry v priebehu roka 2006 usporiadalo viacero podujatí, napr.: „Islam v Európe“, odborný seminár „Západná a moslimská kultúra – dialóg alebo konflikt?“, či medzinárodnú konferenciu „Alternatívne liečebné metódy s presahmi do náboženstiev“. Na podujatiach sa aktívne zúčastňovali odborníci z oblasti religionistiky, práva, ako aj iných spoločenských vied, zástupcovia cirkví a pracovníci médií. 
Ústav pre vzťahy štátu a cirkví venuje veľkú pozornosť psychologicko-poradenskej činnosti       pre jednotlivcov, resp. ich rodinných príslušníkov v prípadoch negatívneho pôsobenia náboženských spoločenstiev, pričom poradenstvo tvorí jednu z náplní činnosti tejto organizácie.
Záver: Opatrenie sa plní.  
2.3.	Pokračovať v  systematickom vzdelávaní pracovníkov zainteresovaných subjektov v oblasti predchádzania všetkým formám diskriminácie, rasizmu, xenofóbie, antisemitizmu  a ostatným prejavom intolerancie.	
 T: 2006 – 2010                                                           Z: MV SR, MK SR, MŠ SR, MZ SR    S: PV EI            
Vzdelávanie všetkých policajtov v rezorte ministerstva vnútra v uvedenej problematike zabezpečuje Plán systematického vzdelávania policajtov, zameraný na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie.        Je súčasťou komplexnej odbornej prípravy policajtov na výkon svojej profesie. V rámci tejto prípravy sa policajti okrem iného učia, ako rozpoznávať a klasifikovať  trestné činy súvisiace s podnecovaním rasovej, národnostnej a etnickej nenávisti, s násilím proti skupine obyvateľov a jednotlivcovi, s hanobením národa, rasy a presvedčenia, s mučením a iným neľudským a krutým zaobchádzaním, s podporou a propagáciou hnutí smerujúcich k potlačeniu práv a slobôd občanov, a ako predchádzať formám diskriminácie, rasizmu, xenofóbie, antisemitizmu a ostatným prejavom intolerancie v spoločnosti a v minoritných komunitách vrátane cudzincov, s použitím zákonných oprávnení a prostriedkov, ktoré má k dispozícii PZ.

Problematika sa na stredných odborných školách PZ  vyučuje predovšetkým v predmetoch právo, poriadková služba, etika a psychológia policajnej práce a policajná psychológia. Formou školení zameraných na problematiku predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie sú do vzdelávacích aktivít zapojení všetci policajti.  Do obsahu sú zaradené aj témy z oblasti trestného práva, policajnej etiky a dodržiavania ľudských práv v práci polície s akcentom na problematiku. Školenia (prednášky) sa policajti zúčastnia najmenej jedenkrát za dva roky.
Ministerstvo kultúry zabezpečovalo odbornú poradenskú a konzultačnú činnosť pre orgány štátnej správy a ďalšie inštitúcie v otázkach súvisiacich s extrémizmom s náboženskými prvkami, antisemitizmom a xenofóbiou. V roku 2006 uskutočnilo  prostredníctvom Národného osvetového centra (ďalej len „osvetové centrum“) semináre s názvom Kultúra, kultúrna rozmanitosť a multikultúrna výchova a  Prevencia kriminality v kultúrno-osvetovej činnosti. 
Ústredie práce, sociálnych vecí a rodiny organizovalo v dňoch 13. - 15. decembra 2006 dve pracovné stretnutia pre 80 účastníkov - vedúcich oddelení sociálnoprávnej ochrany detí a sociálnej kurately úradov práce, sociálnych vecí a rodiny (ďalej len „úrad práce") a pre kurátorov pre deti z úradu práce, najmä pre tých, v ktorých územnom obvode bol v priebehu roka 2006 spáchaný trestný čin s prvkami extrémizmu. V rámci týchto stretnutí bola prezentovaná prednáška na tému „Prejavy extrémizmu detí", ktorú lektorovali odborní pracovníci Prezídia PZ.
V rámci plnenia úloh koncepcie v oblasti vzdelávania a zvyšovania informovanosti Ministerstvo práce, sociálnych vecí a rodiny Slovenskej republiky (ďalej len „ministerstvo práce“) zabezpečilo a realizovalo systematické vzdelávanie zamestnancov pôsobiacich v štátnej správe, pracujúcich na úradoch práce, sociálnych vecí a rodiny, ako aj v zariadeniach sociálnych služieb. Spolupodieľalo sa aj na školeniach organizovaných Združením miest a obcí Slovenska           (20. októbra a 14. novembra 2006) pod názvom „Škola verejnej samosprávy", kde sa kládol dôraz na presadzovanie princípov rodovej rovnosti, predchádzanie všetkých foriem diskriminácie a iným prejavom intolerancie. Školenie bolo určené pre starostov a zamestnancov obecných úradov.
Vo februári 2006 sa uskutočnilo vzdelávanie zamestnancov úradov práce, sociálnych vecí             a rodiny, ako aj špecializovaných pedagógov v spolupráci s Taliansko - Slovenskou obchodnou komorou na Slovensku v rámci projektu MIGRALINK, financovaného Európskou komisiou. Školenie bolo zamerané na problematiku rovnosti príležitostí a antidiskriminácie.
Ministerstvo práce tiež participovalo v roku 2006 na viacerých aktivitách Slovenského národného strediska pre ľudské práva s cieľom potláčania extrémistických prejavov voči vybraným marginalizovaným skupinám.
V rámci rezortnej politiky ministerstva práce sa vytvárajú modely a politiky, ktoré sa venujú
zásadnému   presadzovaniu   práv   a právom   chránených   záujmov   skupín   ohrozených
diskrimináciou a sociálnou exklúziou. Ministerstvo práce vypracovalo programový dokument EQUAL, v ktorom definovalo oprávnené aktivity, medzi ktoré boli zaradené            aj aktivity smerujúce k potláčaniu xenofóbie a diskriminácie marginalizovaných skupín.
Systematické vzdelávanie pedagogických zamestnancov je priebežne zabezpečované v zmysle platnej školskej legislatívy najmä metodicko-pedagogickými centrami ako priamo riadenými organizáciami ministerstva školstva. V rámci plnenia jednotlivých opatrení v zmysle Národného plánu výchovy k ľudským právam na roky 2005 – 2014 sa metodicko-pedagogické centrá (ďalej len „centrá“) v roku 2006 venovali problematike tolerancie a predchádzaniu nežiaduceho sociálneho správania zabezpečovaním množstva rôznych prednášok, seminárov, stretnutí pracovných skupín, exkurzií, súťaží a formou  priebežného  vzdelávania najmä učiteľov predmetov občianska výchova, náuka o spoločnosti, etická výchova, náboženská výchova a riadiacich zamestnancov škôl a školských zariadení,. 
Ministerstvo školstva v rámci pedagogicko-organizačných pokynov pre školy a školské zariadenia a orgány štátnej správy v školstve a orgány územnej samosprávy na školský rok 2005/2006,           ako aj na školský  rok 2006/2007 uvádza v časti 1.5. Informácie k výchovno-vzdelávacím aktivitám škôl a školských zariadení viaceré odporúčania zamerané na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie.
Na rok 2007 boli všetky centrá požiadané o zaradenie problematiky prevencie extrémizmu           do plánov vzdelávacích aktivít pre pedagogických zamestnancov škôl a školských zariadení.
V súlade s koncepciou boli v rámci Ministerstva zdravotníctva Slovenskej republiky (ďalej len „ministerstvo zdravotníctva“) splnené nasledovné úlohy:
-	vydaná publikácia L. Hegyi – M. Šulcová a kol.: Odporúčania pre zachovanie zdravia. Náklad 500 ks. Určenie: rómski asistenti a lektori na kurzoch pre rómskych asistentov,
-	vydaná publikácia M. Šulcová - L. Hegyi a kol.: Rovnosť v zdraví. Náklad 1500 ks. Určenie: Pedagogickí pracovníci, regionálne úrady verejného zdravotníctva, pracovníci odborov zdravotníctva vyšších územných celkov, nemocnice v Slovenskej republike, ministerstvo zdravotníctva, rómski asistenti,
-	realizované semináre pre rómskych asistentov v okresoch Poprad a Prešov, pre účastníkov a lektorov seminárov bola distribuovaná publikácia „Odporúčania pre zachovanie zdravia“,
-	na Fakulte verejného zdravotníctva bola problematika rovnosti v zdraví a rómska problematika zaradená do riadnej výučby v magisterskom štúdiu v rámci predmetu „Komunitná medicína“ a v štúdiu Master of Public Health,
-	rómska problematika bola predmetom troch písomných prác v špecializačnom štúdiu v odbore „Výchova k zdraviu“.

V rámci predmetu „Sociálna práca“ sa naďalej vyučuje problematika sociálnych determinantov zdravia a prevencie chorôb v rómskej populácii v bakalárskom štúdiu a štúdiu na Katedre výchovy k zdraviu a medicínskej pedagogiky. Téma diskriminácie sa vyučuje taktiež v programe Master of Public Health  v rámci predmetu „Starostlivosť o starších ľudí“. Téma diskriminácie a boja proti nej je zaradená do učebných osnov Katedry medicínskej etiky.
V internetovom časopise www.verejnezdravotnictvo.sk  vyšli v roku 2006 tri články, zaoberajúce sa rómskou problematikou a právami pacientov.

Záver: Opatrenie sa plní.  
2.4.	Zvyšovať odbornosť príslušníkov PZ najmä účasťou na školeniach  a kurzoch zameraných    na problematiku extrémizmu.	
 T: 2006 – 2010                                                                                                                    Z: MV SR 
V marci 2006 sa v Košiciach uskutočnila celokrajská konferencia pre koordinátorov prevencie kriminality „Povedz to priamo“, v ktorej rámci bola vykonaná prednáška na tému „Problematika boja proti extrémizmu v podmienkach PZ“. Na konferencii sa zúčastnili aj vybraní policajti Krajského riaditeľstva PZ v Košiciach. 
V  marci 2006 sa konalo v Šoporni inštruktážno–metodické zamestnanie k problematike extrémizmu, rasizmu a ostatným prejavom intolerancie. Zúčastnili sa na ňom policajti zo všetkých krajských a okresných riaditeľstiev PZ poverení riešením problematiky prevencie kriminality.
V apríli 2006 sa v Českej republike v Červenej nad Vltavou dvaja príslušníci PZ zúčastnili inštruktážno-metodického zamestnania k problematike extrémizmu usporiadaného Políciou Českej republiky. Jeho hlavnou náplňou bolo získavanie nových poznatkov a výmena informácií k problematike extrémizmu.
V  decembri 2006 sa v Českej republike v Kašperských Horách konalo inštruktážno-metodické zamestnanie pre špecialistov na úseku boja proti terorizmu a extrémizmu. Hlavnou náplňou zamestnania bola vzájomná výmena skúseností a informácií; zúčastnili sa štyria príslušníci PZ.
V decembri 2006 sa vo Veľkom Mederi uskutočnilo školenie s medzinárodnou účasťou, zamerané na odhaľovanie, objasňovanie a dokumentovanie trestnej činnosti motivovanej rasovou, národnostnou a inou neznášanlivosťou alebo páchanou priaznivcami extrémistických skupín.        Na školení so svojimi príspevkami vystúpili traja príslušníci PZ, pracovník generálnej prokuratúry, dvaja špecialisti Polície Českej republiky, pracovník z Masarykovej  univerzity v Brne (súdny znalec pre oblasť extrémizmu), dvaja pracovníci z Akadémie PZ a zástupca občianskeho združenia Ľudia proti rasizmu. Na školení boli prítomní aj policajti poverení riešením problematiky extrémizmu z  okresných a krajských riaditeľstiev PZ. 
Záver: Opatrenie sa plní.
2.5.	Zvyšovať informovanosť a vnímavosť verejnosti voči špecifikám kriminality s prvkami extrémizmu.	
T: 2006 – 2010                          Z: MV SR    S: Mimovládne organizácie, verejnoprávne inštitúcie
Prezídium PZ realizovalo v roku 2006 informačnú kampaň zameranú na elimináciu extrémizmu a vo všeobecnosti akéhokoľvek xenofóbneho správania (ďalej len „informačná kampaň“). Bola orientovaná na vytvorenie preventívnych opatrení smerujúcich k eliminácii páchania rasovo motivovanej trestnej činnosti. Primárnou cieľovou skupinou bola stredoškolská mládež vo veku od 16 do 20 rokov. Sekundárnu cieľovú skupinu tvorili rodičia, pedagogickí a výchovní pracovníci. V závere informačnej kampane bol spolkom lokálnych televízií LOTOS pripravený 15-minútový televízny spot obsahovo zameraný na boj proti extrémizmu. Tento bol následne odvysielaný v novembri 2006 v dvadsiatich regionálnych televíziách v rámci celej Slovenskej republiky. Lokálne médiá boli vybrané ako vhodný spôsob šírenia tohto dokumentu najmä z dôvodu ich vysokej sledovanosti v regiónoch. Vyrobený spot je spracovaný nadčasovo a bude možné použiť ho aj v budúcnosti.
Záver: Opatrenie sa plní.  
2.6	Zvyšovať dôveru obetí trestných činov s extrémistickým pozadím a svedkov tejto trestnej 
činnosti v PZ.	
T: 2006 – 2010                            Z: MV SR    S: Mimovládne organizácie, verejnoprávne inštitúcie
Na zvyšovanie dôvery obetí trestných činov s extrémistickým pozadím a svedkov tejto trestnej činnosti v PZ sa využíva pozitívna medializácia objasnených prípadov rasovo motivovanej trestnej činnosti, ako aj ofenzívne opatrenia voči otvoreným prejavom extrémizmu. 
Metodika k problematike extrémizmu sa v osobitnej časti venuje špecifikám vykonávania niektorých úkonov pri podozrení z rasového incidentu, najmä výsluchu svedka a poškodeného, pričom je zdôrazňovaná potreba  venovať zvýšenú pozornosť jeho psychickému stavu,              ako aj kladenie dôrazu na jeho česť, vážnosť a dôstojnosť.  Zároveň poskytuje návod na konkrétne preventívne opatrenia, ktoré by mali byť zamerané na posilňovanie dôvery PZ u príslušníkov etnických skupín a upevňovanie prvkov vzájomnej komunikácie. Komunikácia a zaobchádzanie    s obeťami násilia a intolerancie sú zahrnuté aj do plánu systematického vzdelávania príslušníkov PZ. 
Záver: Opatrenie sa plní.  
3. Zefektívniť spoluprácu so subjektmi zúčastnenými na riešení čiastkových otázok boja proti extrémizmu
3.1.	Vytvoriť účinný mechanizmus vzájomnej výmeny informácií medzi subjektmi participujúcimi na boji proti extrémizmu, stanoviť konkrétnu formu spolupráce a jej vyhodnocovania.	
T: 10/2006   	                                                          Z: MV SR, MO SR, MDPT SR    S: SIS, GP SR
Dňa 7. júna 2006 bola štatutárnymi zástupcami Prezídia PZ a Riaditeľstva Vojenskej polície  podpísaná Vykonávacia dohoda o vzájomnej spolupráci k Zmluve medzi Ministerstvom vnútra Slovenskej republiky a Ministerstvom obrany Slovenskej republiky zo dňa 14. februára 1994, ktorá rieši aj otázky spolupráce a vzájomnej výmeny informácií medzi PZ a VP. 
V októbri 2006 sa uskutočnilo pracovné rokovanie medzi zástupcami Železničnej polície a Vojenskej polície (ďalej len „VP“) , na ktorom bol aktualizovaný systém informačného toku medzi týmito subjektmi.
Vojenské obranné spravodajstvo uzatvorilo zmluvy o výmene informácii s PZ, Slovenskou informačnou službou a Colným kriminálnym úradom. Ich obsahom je aj stanovenie konkrétnych foriem výmeny informácií. 
Záver: Opatrenie bolo splnené.  
3.2.	Posúdiť vytvorenie medzirezortnej pracovnej skupiny zameranej na riešenie problémov 
deštruktívnych kultov a siekt.	
T: 07/2006            Z: MK SR, MV SR         S: MŠ SR, registrované cirkvi a náboženské spoločnosti
Dňa 14. decembra 2006 sa uskutočnilo pracovné stretnutie zástupcov subjektov poverených riešením úloh vyplývajúcich z koncepcie za rezorty ministerstva kultúry a ministerstva vnútra. V jeho rámci boli prerokované aj možnosti konštituovania medzirezortnej pracovnej skupiny zameranej na riešenie problematiky náboženského extrémizmu. Návrh na vytvorenie pracovnej skupiny zloženej zo zástupcov PZ, ministerstva školstva a Ústavu pre vzťahy štátu a cirkví          aj s náplňou jej činnosti bude predložený v priebehu roka 2007. 
Záver: Opatrenie bolo splnené.  
3.3.	Nadviazať kontakty s ďalšími subjektmi (ministerstvo práce, sociálnych vecí a rodiny, ministerstvo školstva), získavať informácie a v praxi aplikovať najúčinnejšie preventívne i represívne opatrenia zamerané na elimináciu pôsobenia extrémistických skupín.	
T: 2006 – 2010	                                                        Z: MV SR              S: MŠ SR, MPSVR SR
V roku 2006 pracovníci ministerstva vnútra nadviazali kontakty s pracovníkmi ministerstva práce a ministerstva školstva v rámci medzirezortnej pracovnej skupiny pre spracovanie návrhu zákona o boji proti extrémizmu. Zároveň jednotlivé rezorty určili kontaktné osoby, ktoré sa v roku 2007 budú podieľať na prerokovaní konkrétnych opatrení zameraných na elimináciu pôsobenia extrémistických skupín. 
Záver: Opatrenie bude plnené v ďalšom období.  
3.4.	Zúčastňovať sa na práci bilaterálnych a multilaterálnych pracovných skupín zameraných na problematiku extrémizmu pôsobiacich v Slovenskej republike, ako aj v rámci európskych štruktúr.	
T: 2006 – 2010	                                                                                           Z: MV SR, MZV SR
Pracovníci ministerstva vnútra sa zúčastňovali zasadnutí Komisie na koordináciu postupu pri eliminácii rasovo motivovanej trestnej činnosti a extrémizmu, na ktorých sa okrem predstaviteľov  mimovládnych organizácií zúčastňovali aj zástupcovia generálnej prokuratúry a úradu splnomocnenkyne vlády Slovenskej republiky pre rómske komunity.
Dňa 11. júla 2006 a dňa 12. septembra 2006 sa za účasti nominovaných zamestnancov jednotlivých rezortov uskutočnili zasadnutia medzirezortnej pracovnej skupiny na spracovanie návrhu zákona o boji proti extrémizmu. 
V  apríli 2006 sa v Bonne v Nemeckej spolkovej republike konalo pracovné stretnutie s názvom „Boj proti pravicovému extrémizmu/terorizmu zástupcov policajných úradov z krajín EÚ a tretích štátov“, ktorého predmetom boli prostriedky boja proti pravicovému extrémizmu, medzinárodná výmena informácií, prevencia a represia s cieľom formulovania spoločného vyhlásenia zástupcov všetkých zúčastnených štátov; uvedeného pracovného stretnutia sa zúčastnili dvaja zástupcovia Prezídia PZ. 
Ministerstvo zahraničných vecí Slovenskej republiky spracúva agendu extrémizmu                 a monitoruje uvedenú problematiku v súvislosti s implementáciou medzinárodných záväzkov týkajúcich sa napr. problematiky boja proti rasovej diskriminácii, dodržiavania občianskych   a politických práv, resp. prevencie rôznych foriem extrémizmu. Ako člen pracovnej skupiny pre medzinárodnú spoluprácu v oblasti vzdelávania, zachovania pamiatky a výskumu holokaustu (ITF) sa od roku 2005 pravidelne zúčastňuje na jej zasadnutiach.
Záver: Opatrenie sa plní.  
3.5.	Pokračovať v spolupráci s mimovládnymi organizáciami a s ďalšími subjektmi pri predchádzaní všetkým formám diskriminácie, rasizmu, xenofóbie, antisemitizmu a ostatným prejavom intolerancie.	
T: 2006 – 2010	                                                Z: MV SR    S:PV EI, mimovládne organizácie
V roku 2006 sa uskutočnili tri zasadnutia Komisie na koordináciu postupu pri eliminácii rasovo motivovanej trestnej činnosti a extrémizmu, na ktorých boli vymieňané informácie medzi predstaviteľmi ministerstva vnútra a mimovládnych organizácií. Mimo zasadnutí je zabezpečená výmena informácií prostredníctvom telefonických a e-mailových kontaktov. V hodnotenom období prebiehala komunikácia a výmena informácií najčastejšie s mimovládnymi organizáciami Ľudia proti rasizmu, Friedrich Ebert Stiftung a Občan a demokracia.   
Na základe žiadosti Ústavu pre vzťahy štátu a cirkví  v septembri 2006 v Bratislave v rámci odbornej konferencie s medzinárodnou účasťou s názvom „Alternatívne liečebné metódy s presahmi do náboženstiev“ vykonali zástupcovia PZ  prednášku na  tému „Problematika siekt    v podmienkach PZ“. 
Záver: Opatrenie sa plní.  

4. Skvalitniť a zefektívniť prácu výkonných útvarov - represia
4.1.	Vytvoriť účinný mechanizmus spolupráce s útvarmi VP a ŽP pri potláčaní prejavov rasizmu, xenofóbie, antisemitizmu a intolerancie.	
T: 02/2007                                                                                            Z: MV SR, MO SR, MDPT SR
V priebehu roku 2006 bolo poverenými pracovníkmi VP a ŽP spracované znenie novej Dohody o vzájomnej spolupráci medzi ŽP a VP, ktorá okrem iného rieši aj otázku potláčania prejavov rasizmu, xenofóbie, antisemitizmu a intolerancie. K podpisu predmetnej dohody štatutárnymi zástupcami oboch subjektov došlo 21. februára 2007. Počas pracovných stretnutí vedúcich predstaviteľov výkonných zložiek VP a ŽP v mesiaci február 2007 boli spresnené ich vzájomné kontakty za účelom vytvorenia účinného mechanizmu spolupráce oboch subjektov. Dňa 7. júna 2006 bola štatutárnymi zástupcami Prezídia PZ a Riaditeľstva VP podpísaná Vykonávacia dohoda o vzájomnej spolupráci k Zmluve medzi Ministerstvom vnútra Slovenskej republiky a Ministerstvom obrany Slovenskej republiky zo dňa 14. februára 1994, ktorá okrem iného rieši   aj otázky spolupráce medzi PZ a VP. 
Záver: Opatrenie bolo splnené.
4.2.	Monitorovať a evidovať kriminalitu s prvkami extrémizmu na zverenom úseku, komplexne zhromažďovať informácie a následne spracovávať analytické výstupy.	
T: 2006 – 2010	                               Z: MV SR             S:MO SR, SIS
Trestné činy s prvkami extrémizmu sa evidujú v rámci denných situačných správ, ktoré sú následne distribuované v rámci PZ.
V roku 2006 ministerstvo vnútra spracovalo a zverejnilo podrobný prehľad trestných činov motivovaných rasovou, národnostnou alebo inou obdobnou neznášanlivosťou zistených                v Slovenskej republike v roku 2005. Materiál obsahoval aj informácie o dynamike vývoja tejto trestnej činnosti v rokoch 1997 až 2005, vekovej štruktúre páchateľov v roku 2005, štruktúre tejto trestnej činnosti v roku 2005 a pod. V posledných dvoch rokoch boli zaznamenané aj útoky         na osoby bielej pleti pre ich odlišný názor, resp. pre príslušnosť k niektorej mládežníckej subkultúre, ktorá nesúhlasí s názormi a ideami pravicových extrémistov, najmä príslušníkov hnutia Skinheads. Tieto trestné činy však nemohli byť evidované ako rasovo motivované. Oprávnene ich však možno začleniť medzi kriminalitu extrémistov.  

Štatistický prehľad trestných činov, ktorých spáchanie bolo motivované rasovou, národnostnou alebo inou obdobnou neznášanlivosťou, zistených v Slovenskej republike v rokoch 1997 až 2006 (údaje z EŠSK)

Rok
1997

Rok
1998

Rok
1999

Rok
2000

Rok
2001

Rok
2002

Rok
2003

Rok
2004

Rok
2005

Rok
2006

Zistené TČ | 19 | 21 | 15 | 35 | 40 | 109 | 119 | 79 | 121 | 188
Objasnené TČ | 8 | 15 | 11 | 25 | 23 | 76 | 77 | 57 | 82 | 107

Extrémistická scéna je priebežne monitorovaná a získané informácie sa následne analyzujú. Výsledkom tejto činnosti je charakteristika extrémistickej scény za určité obdobie, najmä pokiaľ ide o druh činnosti, vekovú skladbu, spôsoby správania a stupeň organizovanosti skupiny. 
V priebehu roku 2006 začala výmena informácií prebiehať aj v rámci analyticko-koordinačnej skupiny  na úseku rasovo motivovanej trestnej činnosti a extrémizmu v Slovenskej republike, ktorej členmi sú  príslušníci PZ, zameraní na riešenie problematiky boja proti extrémizmu.
Záver: Opatrenie sa plní.  
4.3.	Personálne posilniť útvary PZ participujúce na boji proti extrémizmu.
T: 01/2007                                                                                                                            Z: MV SR
V priebehu roka 2006 (po schválení koncepcie) bol spracovaný návrh nariadenia ministerstva vnútra o postupe v oblasti boja s extrémizmom a o postupe v oblasti boja proti diváckemu násiliu, ktorý rieši aj personálne a inštitucionálne zabezpečenie boja proti extrémizmu. V roku 2007 predpokladá aj personálne posilnenie príslušných útvarov PZ, ktoré však doteraz realizované nebolo. V aktualizácii opatrení koncepcie na obdobie rokov 2007 - 2010 nebudú uplatňované zvýšené nároky na početné stavy a rozpočet platových prostriedkov oproti schváleným limitom   na rok  2007.
Záver: Opatrenie nebolo splnené.  
4.4.	Zefektívniť činnosť orgánov činných v trestnom konaní na úseku odhaľovania, objasňovania, dokazovania a postihovania trestnej činnosti motivovanej rasovou a inou neznášanlivosťou formou špecializácie.	
 T: 2006 – 2010	                                                     Z: MV SR, GP SR
Návrh nariadenia ministra vnútra o postupe v oblasti boja s extrémizmom a o postupe v oblasti boja proti diváckemu násiliu v rámci nového inštitucionálneho zabezpečenia boja proti extrémizmu predpokladá úzku špecializáciu orgánov činných v trestnom konaní na úseku odhaľovania, objasňovania, dokazovania a postihovania trestnej činnosti motivovanej rasovou       a inou  neznášanlivosťou.
Záver: Opatrenie bude plnené v ďalšom období.
4.5.	Vypracovať  koncepciu boja proti diváckemu násiliu na športových podujatiach.	
T: 04/2007                                                                Z: MV SR           S: MK SR, MŠ SR, SZĽH, SFZ 
V rezorte ministerstva vnútra pôsobí Komisia na riešenie problematiky diváckeho násilia a výtržníctva na športových podujatiach. 
V súčasnosti je v medzirezortnom pripomienkovom konaní návrh legislatívneho zámeru zákona o športe, ktorý vypracovalo ministerstvo školstva.  Po schválení vládou Slovenskej republiky bude legislatívny zámer podkladom pre vypracovanie znenia nového zákona o športe. Okrem iných oblastí by mal tento zákon upravovať aj otázky spojené s:
-	predajom vstupeniek a obmedzením vstupu na štadión pre určité osoby,
-	bezpečnosťou na štadióne, najmä z pohľadu možných konfliktov medzi fanúšikmi súperiacich družstiev,
-	spoluprácou organizátora športovej akcie s políciou a súkromnými bezpečnostnými službami,-	
-	predajom alkoholu na štadióne,
-	používaním bezpečnostných kamier na štadióne.

Vzhľadom na skutočnosť, že avizovaná nová právna úprava prinesie podstatné zmeny do tejto problematiky, nie je vhodné v súčasnosti vypracúvať koncepciu boja proti diváckemu násiliu       na športových podujatiach v danom horizonte. Je totiž zrejmé, že by ju bolo potrebné následne v krátkom časovom odstupe ešte pred jej reálnym uvedením do praxe prispôsobovať novej právnej úprave.
Záver: Opatrenie bude plnené v ďalšom období.
4.6.	Zvýšiť vybavenosť výkonných útvarov materiálno-technickým zabezpečením.
T: 07/2006                                                                                                                           Z: MV SR
V roku 2006 boli z rozpočtu ministerstva vnútra vyčlenené a vyčerpané na problematiku extrémizmu finančné prostriedky v sume 3 061 000,- Sk. Uvedené finančné prostriedky boli využité na nákup výpočtovej a operatívnej techniky, ich príslušenstva a motorového vozidla.
Záver: Opatrenie bolo splnené.  
5. Vytvoriť dostatočnú poznatkovú bázu o rôznych aspektoch násilia s prvkami extrémizmu
5.1.	 Zabezpečiť analýzu a vyhodnotenie existujúceho systému štatistického výkazníctva               
 s cieľom identifikovať prázdne miesta a nedostatky, zdokonaliť a doplniť systém 
 evidencie za všetky relevantné oblasti.	
T: 07/2006                                                                                     Z: MV SR, MS SR, ŠÚ SR, GP SR
Bola vykonaná analýza a vyhodnotenie existujúceho systému štatistického výkazníctva kriminality s prvkami extrémizmu. Na základe jej záverov bola spracovaná štruktúra trestných činov, ktoré je potrebné osobitne evidovať a vykazovať v pravidelných mesačných intervaloch. Systém môže byť precizovaný až po zavedení nových skutkových podstát tzv. extrémistických trestných činov. Ich zavedenie predpokladá návrh legislatívneho zámeru zákona o boji proti terorizmu a extrémizmu, ktorý je t. č. s časovým sklzom v schvaľovacom procese.
Záver: Opatrenie bolo splnené čiastočne.  
5.2.	Vytvoriť systém súhrnného spracovania štatistických údajov a zabezpečiť pravidelné publikovanie štatistických údajov o násilí s prvkami extrémizmu.	
 T: 10/2006             	                            Z: MV SR, MS SR, ŠÚ SR, GP SR
V roku 2006 bol na internetovej stránke Prezídia PZ zverejnený prehľad rasovo motivovaných trestných činov za rok 2005 a zároveň boli cestou tlačového odboru kancelárie prezidenta           PZ podľa požiadaviek médií poskytované aktuálne štatistické údaje.
Štatistický úrad Slovenskej republiky sa pripravuje na publikovanie štatistických informácií o extrémizme, pričom bude využívať údaje z existujúcich administratívnych zdrojov ministerstva vnútra a ministerstva spravodlivosti. Tieto údaje budú dostupné prvýkrát za rok 2007 a publikované budú v roku 2008. 
Záver: Opatrenie bolo splnené.  
5.3.	Zabezpečiť možnosti výskumu násilia s prvkami extrémizmu v rámci existujúcich výskumných programov Slovenskej republiky.	
T: 2006 – 2010                                                                              Z: MŠ SR, MK SR, MV SR, ŠÚ SR
Ústav informácií a prognóz školstva realizoval v roku 2006 výskumnú úlohu pod názvom „Vzdelávanie a uplatňovanie ľudských práv v stredných a základných školách“. V súčasnosti realizuje výskum pod názvom „Násilie ako prejav intolerancie žiakov na základných školách a stredných školách“. 
Výskumný ústav detskej psychológie a patopsychológie bol na rok 2007 poverený realizovaním výskumnej úlohy „Psychologické faktory násilia a extrémizmu v školách“.  Taktiež bol poverený gestorstvom nad realizáciou jednotlivých úloh rezortu a realizáciou školení pre odborných zamestnancov pedagogicko-psychologických poradní, školských výchovných zariadení                  a zariadení výchovnej prevencie najmä v oblasti prevencie šikanovania, násilia, extrémizmu, vplyvu siekt a zhubných kultov, prevencie delikvencie, záškoláctva a iných nežiaducich javov, v oblasti rovesníckych programov a v oblasti nadobúdania základných psychologických a poradenských zručností pre prácu v týchto zariadeniach.
Ministerstvo kultúry plní predmetnú úlohu prostredníctvom organizácií v zriaďovateľskej pôsobnosti. Ústav pre vzťahy štátu a cirkvi preveril možnosti výskumu s prihliadnutím                 na náboženský extrémizmus v rámci už existujúcich výskumných programov a prerokoval možnosti vzájomnej spolupráce v rámci výskumných projektov Inštitútu bezpečnostných a obranných štúdií Ministerstva obrany Slovenskej republiky a Národnej akadémie obrany v Liptovskom Mikuláši. Analytik z Národnej akadémie obrany sa zapojil do projektu Ústavu pre vzťahy štátu a cirkvi „Náboženstvá na Balkáne“. 
Literárne informačné centrum (ďalej len „literárne centrum“) orientovalo svoje aktivity v tejto oblasti na problematiku odrazu literárne spracovaného extrémizmu v čitateľských záujmoch najmä mladých ľudí a ich nasmerovanie k adekvátnemu pomenovaniu foriem extrémizmu             a násilia v rámci výskumu čítania. Výsledky výskumu za tri posledné roky obsahujú celý rad údajov týkajúcich sa tejto problematiky, ktoré sa dajú sociologicky i koncepčne využiť pri výchove čitateľov i obyvateľstva v širšom zmysle. Slovenská čitateľská verejnosť bola pravidelne informovaná o aktuálnej domácej i zahraničnej literatúre, v ktorej sa umelecky alebo sociologicky rozoberá problematika extrémizmu vo všetkých podobách a ktorá ponúka aj riešenia tohto problému. Literárne centrum uverejňovalo odporúčajúce recenzie a reagovalo na prezentačné podujatia uskutočnené inými subjektmi. V rámci bilančného hodnotenia pôvodnej slovenskej tvorby venovalo tomuto fenoménu pozornosť a kriticky poukazovalo na zjednodušenia v chápaní tejto problematiky a vyzdvihovalo riešenia, ktoré sú spoločensky relevantné.
Osvetové centrum zaradilo do svojich plánov úlohy zamerané na sociologický výskum v národnostne zmiešaných oblastiach Slovenska. Úlohy sa budú realizovať v 1. polroku 2007        a výsledky v podobe záverečných správ budú k dispozícii ešte v roku 2007.
Záver: Opatrenie sa plní.  
5.4.	Zistiť konkrétne rozvojové programy EÚ podporujúce výskum extrémizmu a následne do nich zapojiť Slovenskú republiku.	
 T: 2006 – 2010                                                              Z: MV SR           S: MZV SR, ÚV SR, MS SR
Ministerstvo vnútra sa zapojilo do prípravy grantového projektu „Bezpečnostné riziká extrémizmu v stredoeurópskom geopolitickom priestore“, ktorý je realizovaný v rámci AGIS programu. Gestorom projektu je Ministerstvo vnútra Českej republiky a jeho cieľom je zmapovanie aktuálnej situácie v participujúcich krajinách. Ako kľúčové sú vnímané najmä problémy identifikácie vnútorných a vonkajších bezpečnostných rizík spätých s extrémizmom v štátoch, ktoré                sa podieľajú na projekte; návrhy na spoločné opatrenia s cieľom minimalizovať riziká manifestácie extrémizmu v tomto geopolitickom priestore a zintenzívnenie vzájomnej policajnej spolupráce na expertnej úrovni.
Záver: Opatrenie sa plní.  

5.5.	Vytvárať predpoklady na kooperáciu a výmenu informácií  medzi praxou a výskumnou sférou.
 T: 2006 – 2010                                                                             Z: MK SR, MV SR, MS SR, GP SR
V rámci ministerstva kultúry plnilo toto opatrenie osvetové centrum. Toto zorganizovalo               v Bratislave seminár s názvom Kultúra, kultúrna rozmanitosť a multikultúrna výchova.               Zo seminára bol vydaný zborník príspevkov, ktoré zvýrazňujú význam výchovy a vzdelávania v oblasti ľudských práv, rešpektovania kultúrnej a náboženskej rozmanitosti, akcentujú ľudskú a občiansku znášanlivosť a toleranciu. Odborno-teoretické a metodické zameranie publikácie odráža nové aspekty a poznatky v danej oblasti s cieľom usmerniť pracovníkov v kultúre, osobitne v miestnej kultúre, pri príprave a realizácii podujatí s aktuálnymi obsahovo-tematickými okruhmi. Osvetové centrum zrealizovalo tiež konzultačno-poradenské a metodické aktivity - metodické návštevy, pokyny, usmernenia - zamerané na predchádzanie extrémizmu. K propagácii myšlienok boja proti extrémizmu prispelo aj niekoľko článkov publikovaných v časopise Národná osveta, informácie uverejnené na webovej stránke a vytváranie siete zameranej na výmenu informácií a spoluprácu subjektov v danej oblasti. Osvetové centrum vydalo aj informačno-vzdelávací bulletin rezortu kultúry Sociálna prevencia s tematickým zameraním na prevenciu kriminality č. 1/2006, v ktorom boli uverejnené články zaoberajúce sa o. i. aj prejavmi násilia a extrémizmu na Slovensku. V roku 2006 osvetové centrum  rozvíjalo spoluprácu s  viacerými organizáciami a inštitúciami participujúcimi na boji proti extrémizmu, napr. Ústavom pre vzťahy štátu a cirkví, Úradom vlády Slovenskej republiky, Radou mládeže Slovenska a ďalšími.
Záver: Opatrenie sa plní.